Olimpiese Spele: Wankelrige begin vir SA op SpeleChina se Yang Qian het Saterdag die eerste goue medalje van die Olimpiese Spele verower in die windbuksfinaal vir vroue by die Asaka-skietbaan in Nerima, Tokio (24 Julie 2021) (Foto: Tauseef Mustafa/AFP) Die eerste amptelike dag van die Olimpiese Spele het Saterdag in Tokio op ŉ teleurstellende noot vir Suid-Afrika begin. Nadat die o.23-sokkerspan Donderdag reeds met 1-0 deur Japan geklop is, was die oë op van die land se toproeiers, die mans-en vroue-hokkiespanne, die land se drie beste padfietryers, die nasionale vroue-waterpolospan, twee belowende swemmers en ŉ judoka. Maar daar was geen sukses op ŉ dag wat die kragte in versengende hitte getap het nie. Vroegoggend het Suid-Afrika se viertal-roeiers aangetree, maar John Smith, Lawrence Brittain, Kyle Schoonbee en Sandro Torrente, kon slegs vyfde in hul uitdun eindig en sal môre in die repechage in aksie teen Roemenië en Nederland wees om vir die eindronde te probeer kwalifiseer. Dié resies sou aanvanklik Maandag plaasgevind het, maar met ŉ tifoon wat dreig om Japan te tref, is dit na Sondag vervroeg. Luc Daffarn en Jake Green het in die afdelinge vir pare (2 000 m) ook vyfde geëindig en neem ook aan die repechage deel om by die agterdeur vir die eindronde in te glip. In fietsry se padren kon net Stefan de Bod (54ste) die resies voltooi, wat deur Richard Carapaz van Ecuador gewen is, met Wout van Aert (België) tweede en Tadig Pogacar (Slowenië), wat verlede Sondag die Tour de France gewen het, derde. Suid-Afrika se Nicholas Dlamini, wat lank in ŉ wegbreekgroep voor was, en Ryan Gibbons se stoom het opgeraak en kon nie die ren voltooi nie. Michaela Witbooi het met ŉ ippon in judo se o.48-afdeling teen die wêreldkampioen, Paula Pareto van Argentinië, verloor. In die swembad het Erin Gallagher en Michael Houlie albei laaste in hul uitdunne onderskeidelik in die 100 m-vlinderslag en 100 m-borsslag geëindig. Om sake verder te vertroebel, het Brittanje se manshokkiespan Suid-Afrika met 3-1 geklop terwyl Ierland se vrouespan met 2-0 teen Suid-Afrika gewen het. Suid-Afrika se waterpolospan is met 29-4 deur Spanje geklop, die grootste nederlaag nóg op ŉ Spele. Suid-Afrikaners Sondag in aksie: 02:00: Roei, repechage: viertalle oor 2 000 m 03:00: Waterpolo (mans) SA vs Italië 03:00: Skaatsplank: Brandon Valjalo 03:00: Branderplank: Bianca Buitendag 04:00: Artistieke gimnastiek: Naveen Daries, Cailtin Rooskrantz 06:00: Fietsry: Padren vir vroue: Ashleigh Moolman-Pasio, Carla Oberholzer 09:00: Duik; 3 m-springplank: Julia Vincent en Micaela Bouter 10:00: Sokker: SA vs Frankryk 12:45: Swem: Uitdunne, 100 m-borsslag vir vroue: Tatjana Schoenmaker 13:01: Swem: Uitdunne: 100 m-rugslag: Pieter Coetzee 14:15: Hokkie (mans): SA vs Nederland